Document ID: 32015D0362

NÕUKOGU OTSUS (EL) 2015/362,
2. märts 2015,
millega määratakse kindlaks Maailma Kaubandusorganisatsiooni (WTO) peanõukogus Euroopa Liidu nimel võetav seisukoht Ameerika Ühendriikide taotluse kohta teha WTO eeskirjadest erand, et laiendada Kariibi mere piirkonna majanduse taastamise seaduse kohaldamisala ja pikendada selle kehtivust
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artikli 207 lõike 4 esimest lõiku koostoimes artikli 218 lõikega 9,
võttes arvesse Euroopa Komisjoni ettepanekut
ning arvestades järgmist:
(1)
Maailma Kaubandusorganisatsiooni asutamislepingu (Marrakechi lepingu) (edaspidi „WTO leping”) IX artikli punktides 3 ja 4 on sätestatud kord erandite tegemiseks WTO lepingu lisades 1A, 1B või 1C sisalduvatest mitmepoolsetest kaubanduslepingutest ja nende lisadest.
(2)
Ameerika Ühendriikidele oli tehtud erand 1994. aasta üldise tolli- ja kaubanduskokkuleppe (GATT 1994) I artikli lõike 1 kohastest kohustustest 15. veebruaril 1985 kehtivusega 1. jaanuarist 1984 kuni 30. septembrini 1995. 15. novembril 1995 pikendati nimetatud erandit kuni 30. septembrini 2005 ja uuesti 29. mail 2009 kuni 31. detsembrini 2014 selles ulatuses, mida oli vaja, et lubada Ameerika Ühendriikidel kehtestada tollimaksuvabastus selliste nõuetekohaste toodete impordile, mis pärinevad soodustatavatest Kesk-Ameerika ja Kariibi mere riikidest ja territooriumidelt („soodustatavad riigid”), mis on kindlaks määratud vastavalt Kariibi mere piirkonna majanduse taastamise 1983. aasta seadusele, mida on muudetud 1990. aasta seadusega Caribbean Basin Economic Recovery Expansion Act ja seadusega United States-Caribbean Basin Trade Partnership Act, 2006. aasta seadusega Haitian Hemispheric Opportunity through Partnership Encouragement Act, 2008. aasta seadusega Haitian Hemispheric Opportunity through Partnership Encouragement Act („kehtiv erand”).
(3)
Vastavalt WTO lepingu IX artikli lõikele 3 on Ameerika Ühendriigid esitanud taotluse pikendada kehtivat erandit 31. detsembrini 2019 ja laiendada GATT 1994 I artikli lõike 1 kohastest kohustustest tehtud kehtiva erandi kohaldamisala selles ulatuses, mida on vaja, et lubada Ameerika Ühendriikidel kehtestada tollimaksuvabastus nõuetele vastavatele toodetele, mis pärinevad soodustatavatest riikidest, mis on kindlaks määratud vastavalt Kariibi mere piirkonna majanduse taastamise 1983. aasta seadusele (Caribbean Basin Economic Recovery Expansion Act, muudetud 1990. aasta seadusega Caribbean Basin Economic Recovery Expansion Act ja seadusega United States-Caribbean Basin Trade Partnership Act, 2006. aasta seadusega Haitian Hemispheric Opportunity through Partnership Encouragement Act, 2008. aasta seadusega Haitian Hemispheric Opportunity through Partnership Encouragement Act ja 2010. aasta seadusega Haitian Economic Lift Program Act).
(4)
Ameerika Ühendriikide taotluse, mille sisuks on teha erand WTO eeskirjadest, rahuldamine ei mõjutaks negatiivselt ei liidu majandust ega kaubandussuhteid erandi saajatega. Peale selle liit üldiselt toetab meetmeid, millega võideldakse vaesuse vastu ja edendatakse soodustatavates riikides stabiilsust.
(5)
Seepärast on asjakohane määrata kindlaks seisukoht, mis võetakse liidu nimel WTO peanõukogus Ameerika Ühendriikide eranditaotluse toetamiseks,
ON VASTU VÕTNUD KÄESOLEVA OTSUSE:
Artikkel 1
Liidu nimel võetav seisukoht Maailma Kaubandusorganisatsiooni peanõukogus on, et toetatakse Ameerika Ühendriikide esitatud taotlust teha erand 1994. aasta üldise tolli- ja kaubanduskokkuleppe I artikli lõike 1 kohastest kohustustest 1. jaanuarist 2015 kuni 31. detsembrini 2019 vastavalt Ameerika Ühendriikide eranditaotluses sätestatud tingimustele.
Kõnealuse seisukoha esitab komisjon.
Artikkel 2
Käesolev otsus jõustub selle vastuvõtmise päeval.
Brüssel, 2. märts 2015

Labels: 13
3
19
18